গঙ্গাসাগরে ৪ লেনের মুড়িগঙ্গা সেতুর শিলান্যাসে মুখ্যমন্ত্রী, উদ্ধোধন একগুচ্ছ প্রকল্পের

কলকাতা: দীর্ঘদিনের প্রতীক্ষার অবসান। গঙ্গাসাগরের (Gangasagar) তীর্থযাত্রী ও স্থানীয় মানুষের বহুদিনের স্বপ্নের মুড়িগঙ্গা সেতুর (Muriganga Bridge) শিলান্যাস করলেন মুখ্যমন্ত্রী মমতা বন্দ্যোপাধ্যায় (Mamata Banerjee)। প্রায় ১,৭০০ কোটি টাকা ব্যয়ে ৪.৭৫ কিলোমিটার দীর্ঘ, চার লেনের এই সেতু নির্মাণ হলে সাগরদ্বীপের (Sagardwip) সঙ্গে মূল ভূখণ্ডের স্থায়ী যোগাযোগ গড়ে উঠবে। এদিন মুখ্যমন্ত্রী একগুচ্ছ প্রকল্পের উদ্ধোধন করেন।

পৌষ সংক্রান্তির আগে গঙ্গাসাগর মেলাকে ঘিরে প্রস্তুতি খতিয়ে দেখতে সোমবার সাগরদ্বীপে পৌঁছান মুখ্যমন্ত্রী। মেলা-পরিকাঠামো, নিরাপত্তা ও প্রশাসনিক ব্যবস্থাপনা পর্যালোচনা করেন তিনি। পরে সরকারি অনুষ্ঠানে মোট ২ হাজার ৩২৪ কোটি ৩০ লক্ষ টাকার বিভিন্ন প্রকল্পের উদ্বোধন ও শিলান্যাস করেন মুখ্যমন্ত্রী। তার মধ্যেই অন্যতম গুরুত্বপূর্ণ প্রকল্প মুড়িগঙ্গা সেতু।

আরও পড়ুন: SIR শুনানিতে তলব তৃণমূল সাংসদ দেব

শিলান্যাসের মঞ্চ থেকে মুখ্যমন্ত্রী বলেন, “আমরা শুধু মুখে বলি না, কাজে করে দেখাই। এখানকার মানুষের হাজারও প্রতিকূলতা রয়েছে। তাই এই সেতু নির্মাণ অত্যন্ত জরুরি ছিল।” তাঁর কথায়, সেতু তৈরি হলে প্রায় ৩ লক্ষ স্থানীয় মানুষের যাতায়াত যেমন সহজ হবে, তেমনই দেশ-বিদেশের পর্যটক ও তীর্থযাত্রীরাও উপকৃত হবেন। সময় ও খরচ—দু’দিক থেকেই সাশ্রয় হবে।

বাম আমলের প্রসঙ্গ টেনে মমতা বলেন, ২০১১ সালের আগে রাজ্যের পরিকাঠামোর হাল ছিল শোচনীয়। লোডশেডিংয়ের কথা মনে করিয়ে দিয়ে তিনি বলেন, “সেই সরকারও নেই, আর বাংলায় আর কখনও লোডশেডিংও হবে না।” গঙ্গাসাগর মেলাকে ঘিরে রাজ্য সরকারের প্রস্তুতির কথাও তুলে ধরেন মুখ্যমন্ত্রী।

এদিনের সভা থেকে বিজেপিকেও তীব্র আক্রমণ করেন তিনি। ‘উন্নয়নের পাঁচালি’ নিয়ে কটাক্ষ উড়িয়ে মমতার মন্তব্য, “আমার হয়ে কথা বলবে কন্যাশ্রী, লক্ষ্মীর ভান্ডার, স্বাস্থ্যসাথীর উপভোক্তারা।” এসআইআর ইস্যু, মৎস্যজীবীদের সমস্যা এবং ভোটের সময় বিজেপির প্রতিশ্রুতি নিয়েও তিনি সরব হন।

উল্লেখ্য, গঙ্গাসাগর মেলাকে কেন্দ্র করে স্থায়ী সেতুর দাবি বহুদিনের। কেন্দ্র সাড়া না দেওয়ায় ২০২৩ সালেই রাজ্যের তরফে সেতু তৈরির ঘোষণা করেছিলেন মুখ্যমন্ত্রী। নানা বাধা পেরিয়ে অবশেষে শিলান্যাস সম্পন্ন হল। মুখ্যমন্ত্রীর আশ্বাস, আগামী ২ থেকে ৩ বছরের মধ্যেই মুড়িগঙ্গা সেতু বাস্তব রূপ পাবে।

সেতু চালু হলে জোয়ার-ভাটার দাপটে ভেসেল নির্ভরতা কাটবে, সাগরদ্বীপ আর বিচ্ছিন্ন থাকবে না। তীর্থযাত্রী, পর্যটন ও স্থানীয় জীবন—সব ক্ষেত্রেই নতুন দিগন্ত খুলে যাবে বলে দাবি প্রশাসনের।